Al hoe meer druk op Zuma om voor Zondo te verskyn | Netwerk24
Deur Bonolo Selebano 18 Junie 2019 15:05
Oudpres. Jacob Zuma was nog altyd bereid om met die Zondo-kommissie van ondersoek na staatskaping saam te werk.
So het Daniel Mantsha, Zuma se prokureur, Dinsdag aan News24 gesê. Dit is in reaksie op ’n berig op BussinessLive dat die kommissie ’n brief aan Zuma geskryf het om te verneem of hy van plan is om te getuig en sy weergawe te gee oor aantygings wat hom by staatskaping betrek.
Mantsha wou nie uitdruklik sê of Zuma wel voor die kommissie, onder leiding van adjunkhoofregter Raymond Zondo, sal getuig nie. “Dit is nie so eenvoudig nie. Niemand sal bloot net gevra word om te getuig nie. Daar is altyd voorbereidingswerk vooraf.”
Oor Zuma se bedenkinge oor die kommissie se onpartydigheid, het Mantsha gesê hulle wag vir ’n antwoord van die kommissie in dié verband.
Themba Maseko, ’n voormalige hoof van die regering se kommunikasie-en-inligtingsdiens (GCIS), het in Augustus getuig Zuma het druk op hom uitgeoefen om die Guptas te help om regeringsadvertensies vir hul koerant The New Age te kry.
Op 9 Desember het Nhlanhla Nene, voormalige minister van finansies, getuig sy afdanking deur Zuma in 2015 was omdat hy nie ’n kernkragtransaksie wou onderteken waarby die Guptas glo sou baat nie.
Ngoako Ramatlhodi, voormalige minister van minerale bronne, het in November vir Zuma by beweringe van staatskaping betrek en gesê sy uitvoerende mag is aan die Guptas “opgeveil”.
Onlangs het Rajesh Sundaram, ’n voormalige redaksionele konsultant van die Guptas se ANN7-nuuskanaal, getuig hoe Zuma by die daaglikse bestuur van die TV-nuuskanaal betrokke was.
News24 berig die Zondo-kommissie het Zuma in die brief gevra om teen 12 Junie, wat reeds verby is, aan te dui of hy bereid is om voor die kommissie op die voorgestelde datum van 15 Julie te getuig.
Meer oor: Jacob Zuma | Staatskaping | Zondo-Kommissie
Volg vandag die regstreekse dekking van die Zondo-kommissie hier